CELEX: 32019R0644
Language: hu
Date: 2019-04-15 00:00:00
Title: A Bizottság (EU) 2019/644 végrehajtási rendelete (2019. április 15.) egyes áruk Kombinált Nómenklatúra szerinti besorolásáról

25.4.2019   
               
               
                  HU
               
               
                  Az Európai Unió Hivatalos Lapja
               
               
                  L 110/4
               
            
         A BIZOTTSÁG (EU) 2019/644 VÉGREHAJTÁSI RENDELETE
         (2019. április 15.)
         egyes áruk Kombinált Nómenklatúra szerinti besorolásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 57. cikke (4) bekezdésére és 58. cikke (2) bekezdésére,
         mivel:
         
                     (1)
                  
                  
                     A 2658/87/EGK tanácsi rendelet (2) mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
                  
               
                     (2)
                  
                  
                     A 2658/87/EGK rendelet meghatározza a Kombinált Nómenklatúra értelmezésére vonatkozó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul, vagy azt bármilyen további albontással egészíti ki, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
                  
               
                     (3)
                  
                  
                     Az említett általános szabályok értelmében a mellékletben szereplő táblázat (1) oszlopában leírt árukat a táblázat (2) oszlopában feltüntetett KN-kód alá kell besorolni a (3) oszlopban kifejtett indokok alapján.
                  
               
                     (4)
                  
                  
                     Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseivel összhangban nem álló kötelező érvényű tarifális felvilágosítást a jogosult – a 952/2013/EU rendelet 34. cikkének (9) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
                  
               
                     (5)
                  
                  
                     Az e rendeletben előírt intézkedések összhangban vannak a Vámkódexbizottság véleményével,
                  
               ELFOGADTA EZT A RENDELETET:
         
            1. cikk
            A melléklet táblázatának (1) oszlopában leírt árukat a Kombinált Nómenklatúrában a táblázat (2) oszlopában megjelölt KN-kód alá kell besorolni.
         
         
            2. cikk
            Az e rendelet rendelkezéseivel összhangban nem álló kötelező érvényű tarifális felvilágosítás – a 952/2013/EU rendelet 34. cikkének (9) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
         
         
            3. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. április 15-én.
            
               
                  a Bizottság részéről,
               
               
                  az elnök nevében,
               
               Stephen QUEST
               
                  főigazgató
               
               
                  Adóügyi és Vámuniós Főigazgatóság
               
            
         
         
            (1)  HL L 269., 2013.10.10., 1. o.
         
         
            (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).
      
      
         
            MELLÉKLET
            
                        Árumegnevezés
                     
                     
                        Besorolás
                        (KN-kód)
                     
                     
                        Indokolás
                     
                  
                        (1)
                     
                     
                        (2)
                     
                     
                        (3)
                     
                  
                        Folyadékcseppek pontos átvitelére szolgáló (ún. „folyadékkezelő”) készülék, amely kb. 540 × 680 × 930 mm méretű és kb. 128 kg tömegű.
                        A készülék kettő, mikrolemez (forráslemez és céllemez) befogására szolgáló eszközből, kettő deionizációs rúdból és egy ultrahangos fejegységből áll, amelyek egy vezérlő LED-del, egy kis méretű kijelzővel és egy vészleállító gombbal ellátott kompakt készülékházba vannak beépítve.
                        A készülék az akusztikus cseppkilökés (ADE – „Acoustic Droplet Ejection”) módszerét használja, amely a hangenergia (célzott ultrahangos impulzusok) felhasználásával a forráslemezről különösen nagy precizitással és pontossággal rendkívül kis mennyiségű folyadékot cseppek formájában az invertált céllemezre juttat.
                        A rendszer kilökésenként 2,5 nanoliteres folyadékcseppeket továbbít, így nagyobb folyadékmennyiség átvitelét is lehetővé teszi. A forráslemezből több, másodpercenként akár 500 folyadékcsepp is kilökésre kerül.
                        A készüléket laboratóriumi helyszíneken minták előkészítése során használják meghatározott mennyiségű reagensek mikrolemezek közötti átvitelére.
                     
                     
                        8479 89 97 
                     
                     
                        A besorolást a Kombinált Nómenklatúra (KN) értelmezésére vonatkozó 1., 3. b) és 6. általános szabály, valamint a 8479 , a 8479 89  és a 8479 89 97  KN-kód szövege határozza meg.
                        A készülék a Kombinált Nómenklatúra értelmezésére vonatkozó 3. b) általános szabály értelmében összetett termék, ezért a szerint az alkotórész szerint kell besorolni, amelyik a termék lényeges jellemzőjét meghatározza. Annak ellenére, hogy a folyadékmennyiség pontos adagolása érdekében szükséges a mérés és az elemzés, úgy kell tekinteni, hogy a készülék lényeges jellemzőjét a kilökött cseppek ultrahang felhasználásával történő pontos adagolásának funkciója határozza meg.
                        A 9026  vámtarifaszám alá folyadék vagy gáz áramlásának, szintjének, nyomásának vagy más változó jellemzőinek mérésére vagy ellenőrzésére szolgáló műszerként és készülékként történő besorolás kizárt, mivel a mérés és az elemzés a készüléknek csak kiegészítő funkciója.
                        A készüléket ezért a 8479 89 97  KN-kód alá kell besorolni más, az árucsoportban máshol nem említett, egyedi funkcióval rendelkező gépként vagy mechanikus készülékként.